Somo mar 13
Ang’o ma Wach Maber Nyisowa e Wi Din?
1. Be dinde duto gin madier?
Nitie joma chunygi ler e dinde duto. En gima moro chuny ni Nyasaye neno joma kamano kendo odewogi. Kata kamano, gima lit en ni oseti gi din e chopo gik maricho. (2 Jo Korintho 4:3, 4; 11:13-15) Kaluwore gi weche milando, dinde moko osedonjo e timbe mahundu, nek mar tieko oganda moro, lweny, koda hinyo nyithindo. Mano kaka timbego kelo kuyo ne joma lamo Nyasaye gi chuny maler!—Som Mathayo 24:3-5, 11, 12.
Din madier miyo Nyasaye duong’, to din ma miriambo ok mor chunye. Din mar miriambo puonjo gik maonge e Muma, kaka weche maok adier e wi Nyasaye koda e wi jo motho. Kata kamano Jehova dwaro ni ji ong’e adiera e wiye.—Som Ezekiel 18:4; 1 Timotheo 2:3-5.
2. En ang’o ma wach maber nyisowa e wi din?
Gima ber en ni Nyasaye ok nyal wuond gi dinde mawuondore ni gihere to kuom adier ohero piny mar Satan. (Jakobo 4:4) Wach Nyasaye luongo dinde duto ma miriambo ni “Babulon maduong’.” Babulon ne en dala machon kama din ma miriambo ne ochakoree bang’ Ataro mar ndalo Nowa. Machiegni, Nyasaye biro tieko dinde mawuondo kendo madiyo dhano.—Som Fweny 17:1, 2, 5, 16, 17; 18:8.
Wach maber ogundho. Wi Jehova pok owil gi joma chunygi ler mokere e dinde mag miriambo e piny ngima. Oriwo joma kamago kuom puonjogi adiera.—Som Mika 4:2, 5.
3. Ang’o madwarore ni joma chunygi ler otim?
Jehova dewo joma ohero gik madier kendo mabeyo. Ojiwogi ni giwuog e dinde mag miriambo. Jo mohero Nyasaye oikore timo lokruok mondo gimore.—Som Fweny 18:4.
E kinde Jokristo mokwongo, kane joma chunygi ler owinjo wach maber mowuok kuom joote, ne girwako wachno gi ilo. Jehova ne opuonjogi dak e ngima manyien, ngima mar mor ka ging’eyo gima Nyasaye dwaro kuomgi kendo ngima ma nigi geno. Ne giketonwa ranyisi maber mwanyalo luwo kindegi nikech ne girwako wach maber kuom keto Jehova obed mokwongo e ngimagi.—Som 1 Jo Thessalonika 1:8, 9; 2:13.
Jehova rwako joma owuok e dinde mag miriambo e oganda mar joma lame. Ka iyie mondo Jehova orwaki, ibiro bedo osiepne, ibiro bedo achiel kuom joot mar Jokristo moherore kendo malamo Jehova, kendo ibiro yudo ngima mochwere.—Som Mariko 10:29, 30; 2 Jo Korintho 6:17, 18.
4. Ang’o ma Nyasaye biro timo mondo okel mor ne piny mangima?
Wach mar bura mibiro ng’ad ne dinde mag miriambo en wach maber. Mano biro tieko dicho duto e piny mangima. Dinde mag miriambo ok nochak owuond kendo pogo ji. Ji duto biro riwore e lamo Nyasaye achiel kende madier.—Som Fweny 18:20, 21; 21:3, 4.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn